Mooinooi-vroue: Verhoor beginVan links is Mercia Strydom, Alex Modau en Koos Strydom tussen die twee Mosambiekse broers wie se identiteite weerhou moet word. Foto: Mia Spies/eNuus Die verhoor van die vyf mense wat beskuldig word van die opspraakwekkende moord op twee vroue van Mooinooi in Noordwes sal vandag in die hooggeregshof in Pretoria begin. Koos Strydom (52), sy vrou Mercia Strydom (22), Alex Modau (36) en twee Mosambiekse broers, onderskeidelik 18 en 25 jaar oud, staan tereg op aanklagte van die ontvoering van en moord op Joey (32) en Anisha (30) van Niekerk. Die verhoor is van 11 tot 29 Maart op die hofrol geplaas. Die twee Mosambiekers staan ook tereg op aanklag van verkragting en hul name kan daarom nie genoem word voordat hulle gepleit het nie. Hulle sal geleentheid gegee word om te pleit wanneer die verhoor begin. Die Van Niekerk-egpaar het in Desember 2017 spoorloos verdwyn uit die huis waarin hulle gewoon het op ŉ kleinhoewe in die Mooinooi-omgewing. ŉ Soektog na die vroue is van stapel gestuur en ongeveer ŉ week later is die twee vroue se wit Nissan X-trail-sportnutsvoertuig is in die Magaliesburg-omgewing gevind. Teen daardie tyd was drie mans reeds in verband met die vroue se verdwyning in hegtenis geneem. Daar is uiteindelik agt mense aangekla vir die moord op die Van Niekerk-egpaar, maar aanklagte teen Maroeca Opperman, Moses Rakubu en Vincent Strydom is in Augustus 2018 teruggetrek. In die akte van beskuldiging voer die staat aan dat Koos Strydom die baasbrein agter die Van Niekerk-egpaar se moord was. Volgens die staat het Koos ŉ winkel op Joey en Anisha se kleinhoewe gehuur. Hy wou die kleinhoewe by die vroue koop en het ŉ koopkontrak laat optrek. Koos Strydom in die hooggeregshof in Mogwase (18 September 2018). Foto: Landi Slatter Die staat voer aan Koos het besluit dat Anisha gedwing moes word om die koopkontrak te onderteken. “Die beskuldigde se voorneme was dat albei die oorledenes vermoor sal word nadat die kontrak geteken is. Die beskuldigde het die ander beskuldigdes vir hierdie doel genader om hom te help,” lui die akte. Op 10 Desember 2017 is Joey en Anisha na Koos se plaas. Hier is Anisha volgens die staat gedwing om die kontrak te teken voordat die twee vroue “brutaal aangerand en uiteindelik vermoor is”. Die twee Mosambiekse broers, Modau en Koos is tans in aanhouding, terwyl Mercia vroeër op borgtog van R20 000 vrygelaat is. Koos en een van die Mosambiekse broers staan ook tereg vir die moord op Mandie Jansen van Rensburg, wat in Junie 2014 doodgeskiet is in ŉ voorval wat aanvanklik as ŉ plaasaanval bestempel is. Strydom en sy medebeskuldigde het onskuldig gepleit op die aanklagte teen hulle.